
Днес, 14.09.2026 г., се състоя заседание на комисията, назначена със заповед № 388/04.08.2026 г. на председателя на Окръжен съд - Силистра за провеждане на конкурс за длъжността „съдебен деловодител“ в ОС - Силистра – 1 щатна бройка:
Относно: определяне на регламент за начина на провеждане и оценяване представянето на кандидатите на втория и третия етап от конкурса.
 След проведено обсъждане Комисията
РЕШИ:
Приема регламент за начина на провеждане и оценяване представянето на кандидатите в конкурс за длъжността „съдебен деловодител“ в Окръжен съд - Силистра със следното съдържание:
 I. Провеждане на Втори етап от конкурса и оценяване на представянето на кандидатите: 
Изпълнение на две практически задачи с времетраене 60 минути. 
При провеждането на практическите задачи кандидатите ще бъдат разпределени в две групи. Всеки кандидат трябва да състави и оформи по начин, който е правилен според него, официални писма въз основа на зададени казуси, свързани с дейността на наказателното деловодство и Съдебния център по медиация, и да ги запише на Desktop-a на компютъра, който ще бъде предоставен на кандидатите за изпита.
Името на файла е името на съответния кандидат. Файловете се разпечатват и всеки един от кандидатите подписва набрания от него текст. В горния десен ъгъл на листа кандидатът изписва трите си имена.
Оценката на писмените работи (максимум 50 точки общо за двете практически задачи) се извършва от изпитната комисия по следните обективни критерии:
1. Реквизити на документа — макс. 5 точки
Правилно изписване на шапката на документа (Окръжен съд – Силистра, Съдебен център по медиация).
Наличие на изходящ индекс/номер и дата (по модел за попълване).
Точно посочване на адресатите (подсъдим и защитник) с техните имена и адреси от казуса.
Наличие на ясен предмет/относно и място за подпис в края.
2. Административно-канцеларски стил, структура и липса на грешки — макс. 15 точки
Пълно отсъствие на печатни, правописни, граматически и пунктуационни грешки в текста. (Забележка за комисията: За всяка допусната правописна или пунктуационна грешка се отнема по 1 точка.)
Спазване на строг административен, делови и юридически стил.
Логическа последователност и яснота на поднесената информация.

3. Техническо оформяне и форматиране — макс. 5 точки
Използване на стандартен шрифтов стандарт (напр. Times New Roman или Arial, размер 12 или 14 пункта).
Правилно двустранно подравняване на текста (Justify).
Коректни отстъпи на абзаците (Line spacing – 1.15 или 1.5).
Уместно използване на удебелен шрифт (Bold) за акцентиране върху ключови данни (дати, часове, зали).
Правилно създаване на текстовия файл в софтуерната среда.
Точно спазване на изискването за наименуване на файла с трите имена на кандидата на десктопа.
През този етап ще се оценяват компютърните умения на всеки кандидат по отношение на правопис, граматика и пунктуация, работа с текстообработваща програма MS Word и оформление на документа спрямо Правилата за институционална идентичност на документите в съдилищата на Република България.
Всеки член на изпитната комисия оценява индивидуално представените писмени работи по утвърдената скала. Оценката от втория етап се формира като сбор от точките по трите групи критерии. 
До Третия етап – събеседване, се допускат само кандидатите, постигнали минимум 30 точки (равно на 60% от максималния бал от 50 точки) на Втория етап (практически изпит).
Техническите правила за провеждане на този етап се приемат от комисията и се оповестяват едновременно със съобщението за провеждането на втория етап. Решението на комисията се оформя в протокол, който се оповестява в тридневен срок, като в него се съдържат данни за успеваемостта на всеки кандидат.
II. Провеждане на Трети етап от конкурса и оценяване на представянето при събеседването с кандидатите:
Третият етап - събеседването с допуснатите кандидати в предварително обявени ден, час и място.
 Целта на събеседването е установяване на личните и професионалните качества на допуснатите кандидати – комуникативност, начин на изразяване, мотивация за заемане на длъжността и професионален опит. 
Всеки член на конкурсната комисия оценява индивидуално всеки кандидат по утвърдена 36-точкова система, включваща 9 критерия (всеки оценяван с от 1 до 4 точки).	
С цел осигуряване на равнопоставеност и обективност, на всеки кандидат се задават еднакви предварително определени въпроси, съобразени с показателите за оценка.Членовете на комисията имат право да задават допълнителни уточняващи въпроси, свързани с представените от кандидата автобиография и документи за трудов стаж.
Оценката на кандидата от събеседването представлява средноаритметично число от оценките на всички присъстващи членове на конкурсната комисия. Максималният краен бал за Третия етап е 36 точки.
III. Крайно класиране:
Конкурсната комисия извършва подреждането на кандидатите по бал, получен  като средноаритметично число  от оценките от втори и трети етап за всеки отделен кандидат. Общият бал се формира като чист сбор от точките, получени на Етап 2 (до 50 т.) и Етап 3 (до 36 т.). Максималният възможен резултат е 86 точки. 
Крайното класиране се оформя по низходящ ред и се обявява от конкурсната комисия в срок от три работни дни след приключване на събеседването.
За избран се счита кандидатът, получил най-висок брой точки от практическия изпит и събеседването.
В случаите, когато двама или повече от кандидатите са получили равен брой точки, при крайното класиране по - предна позиция заема този кандидат, който е с по - висока оценка на практическия изпит.

